b'\n_START_ARTICLE_\nColchester Castle\n_START_PARAGRAPH_\nColchester Castle er et slot i Colchester, Essex, England. Det er et eksempel p\xc3\xa5 en stort set komplet normannisk borg. Det er designet af Gundulf af Rochester, der ogs\xc3\xa5 var med til opf\xc3\xb8rslen af Tower of London. I dag er det et museum og er en Grade I listed building.\n_START_SECTION_\nOpf\xc3\xb8rsel\n_START_PARAGRAPH_\nColchester Castle er omkring halv s\xc3\xa5 stor som Tower of Londons White Tower, og Colchesters keep m\xc3\xa5ler 152 gange 112 feet (46\xc2\xa0m \xc3\x97\xc2\xa034\xc2\xa0m) og er det st\xc3\xb8rste der er opf\xc3\xb8rt i Storbritannien og det st\xc3\xb8rste bevarede eksempelvis i Europa. Der har altid hersket debat om den oprindelige h\xc3\xb8jde p\xc3\xa5 slottet. Det er blevet foresl\xc3\xa5et at keepet p\xc3\xa5 et tidspunkt har v\xc3\xa6ret fire etager h\xc3\xb8jt, men som f\xc3\xb8lge af flere grunde, s\xc3\xa5som den relativt fredelige region og mangel p\xc3\xa5 lokal sten, s\xc3\xa5 antages det nu, at det kun har v\xc3\xa6ret to eller tre etager h\xc3\xb8jt. Slottet er bygget p\xc3\xa5 fundamentet p\xc3\xa5 det tidligere romerske tempel, som Claudius opf\xc3\xb8rte mellem \xc3\xa5r 54\xe2\x80\x9360. Denne del af bygningen er senere blevet udgravet, og best\xc3\xa5r af store k\xc3\xa6lderrum, der i dag kan ses under slottet._NEWLINE_Slottet blev beordret opf\xc3\xb8rt af Vilhelm Erobreren og blev designet af Gundulf, Biskop af Rochester. Opf\xc3\xb8rslen blev p\xc3\xa5begyndt mellem 1069 og 1076 under vejledning af Eudo Dapifer, der blev borgherre efter f\xc3\xa6rdigg\xc3\xb8relsen. I 1080 stoppede byggeriet som f\xc3\xb8lge af truslen om en vikingeinvasion, men borgen blev f\xc3\xa6rdiggjort omkring 1100. Mange materialer, s\xc3\xa5som romerske mursten og ler blev brugt til byggeriet. Huller efter stilladset og andre levn kan stadig ses i strukturen.\n_START_SECTION_\nSenere historie\n_START_PARAGRAPH_\nI 1215 blev Colchester Castle belejret og erobret af kong John under den f\xc3\xb8rste baronkrig, hvilket ledte til Magna Carta._NEWLINE_Slottet blev sidenhen brugt til adskillige form\xc3\xa5l, efter det gik ud af brug som royalt slot. Det har v\xc3\xa6ret f\xc3\xa6ngsel for Essex, hvor det i 1645 under var stedet, hvor Matthew Hopkins afh\xc3\xb8rte og f\xc3\xa6ngslede formodede hekse. I 1648, under den engelske borgerkrig, blev kavalerernes ledere Sir Charles Lucas og Sir George Lisle henrettet bag slottet. En lokal legende fort\xc3\xa6ller at gr\xc3\xa6sset ikke vil gro p\xc3\xa5 stedet, hvor de faldt. En lille obelisk er blevevt opf\xc3\xb8rt p\xc3\xa5 stedet. I 1656 blev kv\xc3\xa6keren James Parnell gjort til martyr her._NEWLINE_I 1650 opgav et Parliament Survey v\xc3\xa6rdien af bygningen og stenene til fem pund. I 1683 fik en isenkr\xc3\xa6mmer, John Wheely, licens til at rive hele slottet ned \xe2\x80\x93 antageligvis for at bruge det som byggemateriale i byen. Efter "stort forfald" i den \xc3\xb8vre del af bygningen var \xc3\xb8delagt af krudt, gav han op, da det ikke l\xc3\xa6ngere var profitabelt at forts\xc3\xa6tte._NEWLINE_I 1727 blev slottet k\xc3\xb8bt af Mary Webster til hendes datter Sarah, der giftede sig med Charles Gray, der var parlamentsmedlem for Colchester. Til at begynde med lejede Gray keepet ud til en lokal kornk\xc3\xb8bmand, og \xc3\xb8stsiden blev lejet ud til countiets f\xc3\xa6ngsel. I slutningen af 1740\'erne restaurerede Gray dele af bygning, s\xc3\xa6rligt den sydlige del. Han etablerede en privat park omkring ruinen og hans sommerhus (der l\xc3\xa5 p\xc3\xa5 den normanniske borgs jordvolde og havde form som et romersk tempel) kan stadig ses her. Gray etablerede ogs\xc3\xa5 et bibliotek og kontor._NEWLINE_I 1922 blev slottet og parken givet til byen. Parken blev delt op i Upper og Lower Castle Parks. I dag er Colchester Castle et offentlig museum._NEWLINE_Mellem januar 2013 og maj 2014 fik slottet en omfattende renovering, der kostede \xc2\xa34,2 mio. I projektet blev udstillingen bl.a. opdateret med den seneste viden og forskningsresultater om slottet og der blev udf\xc3\xb8rt reparationer p\xc3\xa5 taget.'